Skúli Mogensen , forstjóri WOW air , en veiking krónunnar hefur komið félaginu vel á sama tíma og olíuverð hefur hækkað mikið . Fréttablaðið / Anton Tveir fjárfestingarsjóðir í stýringu GAMMA Capital Management voru á meðal þeirra sem tóku þátt í skuldabréfaútboði WOW air sem lauk um miðjan síðasta mánuð . Sjóðirnir GAMMA : Credit Fund og GAMMA : Total Return Fund fjárfestu þannig fyrir samanlagt tvær milljónir evra , jafnvirði rúmlega 270 milljóna króna , í útboðinu . Þetta kemur fram í gögnum frá Bloomberg-upplýsingaveitunni sem Markaðurinn hefur undir höndum . Ekki liggja fyrir staðfestar upplýsingar um aðra þátttakendur í útboðinu , sem norska verðbréfafyrirtækið Pareto Securities hafði yfirumsjón með , en WOW air tryggði sér fjármögnun upp á samtals 60 milljónir evra , jafnvirði 8 milljarða króna . Samkvæmt yfirliti frá Pareto , sem Markaðurinn hefur undir höndum , voru íslenskir aðilar með um 37 prósent af heildareftirspurninni í skuldabréfaútgáfunni , eða sem nemur 22 milljónum evra . Bandarískir fjárfestar keyptu hins vegar um fjórðunginn , fjárfestar frá Norðurlöndunum voru með samanlagt um 19 prósent af útgáfunni á meðan afgangurinn – um 19 prósent – var seldur til annarra fjárfesta í Evrópu . Samkvæmt heimildum Markaðarins tóku engir einkafjárfestar þátt í skuldabréfaútboðinu . Fjárfestingarsjóðurinn GAMMA : Credit Fund , sem er með um 8 milljarða króna í stýringu , keypti fyrir 1,8 milljónir evra í útboðinu á meðan GAMMA : Total Return Fund , sem er með um 2,4 milljarða í stýringu , fjárfesti hins vegar aðeins fyrir 200 þúsund evrur . Sé litið til stærstu eigna GAMMA : Credit Fund í lok september þá kemst fjárfestingin í skuldabréfaútgáfu WOW air ekki á lista yfir tíu stærstu eignir sjóðsins . Gagnaherbergi opnað Skúli Mogensen , forstjóri og eini hluthafi WOW air , hefur að undanförnu , ásamt alþjóðlegum fjárfestingarbanka , unnið að undirbúningi þess að fá erlenda fjárfesta inn sem nýja hluthafa að félaginu í lokuðu útboði ( e. private placement ) og í tengslum við þau áform var opnað sérstakt gagnaherbergi í London í liðnum mánuði , samkvæmt heimildum Markaðarins . Á meðal þeirra sem eru Skúla einnig innan handar í þeirri vinnu eru Fossar verðbréfamarkaðir og þá er ráðgert að sérfræðingar frá bandaríska fjárfestingarbankanum Citi muni bætist í þann hóp . Fossar , sem hafa undanfarin ár verið leiðandi í að hafa milligöngu um kaup erlendra sjóða í skráðum verðbréfum á Íslandi , voru á meðal ráðgjafa WOW air í nýafstöðnu skuldabréfaútboði . Þá hefur Skúli sagt að hann stefni að skráningu hlutabréfa félagsins á markað innan 12 til 18 mánaða , bæði hérlendis og erlendis . Hefur WOW air ráðið Arion banka og Arctica Finance til að hefja undirbúning að skráningunni . Í viðtali sem birtist við Skúla í Financial Times í síðasta mánuði sagðist hann áforma að sækja sér 200 til 300 milljónir Bandaríkjadala með því að selja allt að helming hlutafjár í félaginu í slíku hlutafjárútboði . Gæti þýtt 3 prósenta samdrátt Rekstrarumhverfi WOW air , eins og margra annarra evrópskra flugfélgaga , hefur versnað til muna undanfarið , einkum vegna mikillar samkeppni og hækkandi olíuverðs , en sem dæmi hefur heimsmarkaðsverð á Brent-hráolíu hækkað um 14 prósent frá því að skuldabréfaútboð flugfélagsins hófst um miðjan ágúst . Á móti kemur að snörp gengisveiking krónunnar á síðustu mánuðum , ekki hvað síst gagnvart Bandaríkjadal , hefur komið WOW air vel enda eru tekjur þess að langstærstum hluta í erlendum gjaldeyri á meðan launakostnaðurinn er nánast einungis í íslenskum krónum . Á meðal helstu niðurstaðna sviðsmyndargreiningar sem stjórnvöld unnu í lok sumars vegna mögulegra áfalla í rekstri WOW air , og Markaðurinn greindi frá í síðustu viku , var að gjaldþrot félagsins gæti þýtt að landsframleiðsla drægist saman um tvö til þrjú prósent og gengi krónunnar veiktist um allt að 13 prósent á næsta ári . Til samanburðar spá Hagstofa Íslands og Seðlabankinn 2,7 prósenta hagvexti á næsta ári . Í grunnsviðsmynd greiningarinnar var einnig gert ráð fyrir því að mögulegt fall WOW air gæti leitt til þess að útflutningur drægist saman um tíu prósent á næsta ári , verðbólga hækkaði um þrjú prósentustig og færi þannig upp í hátt í sex prósent og um 1.400 manns bættust á atvinnuleysisskrá . Til samanburðar voru ríflega 4.500 manns atvinnulausir hér á landi í lok ágústmánaðar .